
Jelen lenni önmagunk, egymás és Isten számára
„Jelen. Lét. – Jelen vagy?” címmel rendezik meg 2026. október 3-án a Nagymarosi Ifjúsági Találkozót. A Duna-parti városba ezúttal is fiatalokat, családokat, közösségeket és minden „régebb óta fiatalt” várnak közös imára, elmélyülésre és találkozásra.
Rohannak a hétköznapok, pörögnek a feladatok, tervezzük a jövőt, vagy éppen a múlt eseményeit idézzük fel – közben pedig könnyen elillan a legértékesebb pillanat: a most. Az őszi találkozó arra a nagyon mai kérdésre irányítja a figyelmet, hogy képesek vagyunk-e igazán jelen lenni a saját életünkben, a kapcsolatainkban és Isten előtt. A nap mottója is erre hív: „Taníts teljes hittel járni, jelenlétedben élni.”
A szervezők szerint a fizikai jelenlét önmagában még nem feltétlenül jelent valódi kapcsolódást. Lehetünk folyamatosan elérhetők az online térben, miközben nem figyelünk arra, aki mellettünk van. Isten azonban a jelenben akar találkozni velünk: a csendben, a munkában, a szolgálatban, a teremtett világ szépségében és a másik ember tekintetében. Nagymaros egy napra teret ad ahhoz, hogy a résztvevők kilépjenek a mindennapok zajából, és figyelemmel forduljanak önmaguk, egymás és Isten felé.
A találkozó programja
A program október 3-án 9 órakor kezdődik a nagymarosi plébánia udvarán. A 10 órakor kezdődő főelőadást Ferenczy István és a Cor et Lumen Christi közösség tartja. A nap során szentségimádás, gyónási és lelkibeszélgetési lehetőség, valamint különféle fakultációk és műhelyek segítik az elmélyülést és a személyes találkozásokat.
A 16 órakor kezdődő ünnepi szentmise főcelebránsa Dr. Bábel Balázs kalocsa-kecskeméti érsek lesz. A találkozó zenei szolgálatát Martin Dorka és csapata végzi. A szentmise után közös éneklés, tánc és kötetlen együttlét zárja a napot.

Program
9.00 – napkezdés a plébánia udvarán
10.00 – főelőadás: Ferenczy István és a Cor et Lumen Christi közösség
11.00 – szentségimádás (közbenjáró ima és gyóntatás)
12.30 – ebédszünet, idő a személyes találkozásokra 
14.00 – fakultációk, műhelyek
15.15 – tanúságtétel és zenés felkészülés a szentmisére
16.00 – szentmise – főcelebráns: Dr. Bábel Balázs érsek
zenei szolgálat egész nap: Martin Dorka és csapata
a szentmise után: közös éneklés, tánc, örömteli, kötetlen együttlét
Gyerekmaros: egy nap az Úrral kézen fogva
A találkozóval párhuzamosan a Gyerekmaros 3–16 éveseknek kínál életkorhoz igazított, kiscsoportos programot. A gyermekeket 8.30 és 9.40 között fogadják az altáborok gyülekezési helyszínein; ezt követően játék, szentségimádás és lelki programok várják őket a nagymarosi réten. A szentmisén részt nem vevő gyermekeket 15.30 és 15.45 között, a szentmisén részt vevőket 17.45-kor adják át a kísérőknek. A részvételhez előzetes regisztráció szükséges.
A Gyerekmaros önkéntes csoportvezetőket is vár. A felkészített vezetők korosztályos, 20–25 fős csoportokban kísérik a gyermekeket; jelentkezni a Gyerekmaros honlapján lehet.
Gyakorlati információk
	Időpont: 2026. október 3., szombat, 9.00–18.00
Helyszín: Nagymaros, a plébánia udvara és a találkozó városi helyszínei
Közösségi média: Facebook: Nagymarosi Ifjúsági Találkozó; Instagram: @nagymarosi.talalkozo
Gyerekmaros és regisztráció: gyerekmaros.katolikus.hu
Információ a sajtó munkatársainak
Interjúegyeztetés az előadókkal vagy a szervezőkkel: Hadi Rita, +36 20 365 8151.

